รัฐบาลไทย-ข่าวทำเนียบรัฐบาล-ผู้ว่าฯ พังงา สนองนโยบาย มท.1 เปิดปฏิบัติการ “คชสารพังงาเพื่อแผ่นดิน” จัดระเบียบสังคม กวาดล้างผู้เกี่ยวข้องกับยาเสพติด "สร้างพังงาน่าอยู่ ปลอดยาเสพติด"  หากพบเบาะแสโทรสายด่วน 1567
วันจันทร์ที่ 6 พฤศจิกายน 2566
06/11/2566
ผู้ว่าฯ พังงา สนองนโยบาย มท.1 เปิดปฏิบัติการ “คชสารพังงาเพื่อแผ่นดิน” จัดระเบียบสังคม กวาดล้างผู้เกี่ยวข้องกับยาเสพติด "สร้างพังงาน่าอยู่ ปลอดยาเสพติด"  หากพบเบาะแสโทรสายด่วน 1567
ผู้ว่าฯ พังงา สนองนโยบาย มท.1 เปิดปฏิบัติการ “คชสารพังงาเพื่อแผ่นดิน” จัดระเบียบสังคม กวาดล้างผู้เกี่ยวข้องกับยาเสพติด "สร้างพังงาน่าอยู่ ปลอดยาเสพติด" เน้นย้ําพี่น้องประชาชน หากพบเบาะแสโทรสายด่วน 1567 ได้ตลอด 24 ชั่วโมง
เมื่อวันที่ 5 พ.ย. 66 นายสุพจน์ รอดเรือง ณ หนองคาย ผู้ว่าราชการจังหวัดพังงา เปิดเผยว่า รัฐบาลและกระทรวงมหาดไทยมีนโยบายในการป้องกันและแก้ไขปัญหายาเสพติดอย่างจริงจัง เพื่อดําเนินการแก้ไขปัญหายาเสพติดอย่างเร่งด่วนและยั่งยืน พร้อมนําผู้ป่วยยาเสพติดรายเก่าและรายใหม่เข้าสู่กระบวนการบําบัด รักษา และฟื้นฟูสภาพทางสังคม เพื่อให้ผู้รับการบําบัดมีจิตใจเข้มแข็ง มั่นคง และสามารถพึ่งพาตนเองได้ เพื่อป้องกันไม่ให้ผู้เสพกลับเข้าสู่วงจรยาเสพติดอีก ตลอดจนส่งเสริมด้านการประกอบอาชีพให้แก่ผู้ที่ผ่านการบําบัด ฝึกฝนให้ผู้เข้ารับการบําบัดมีความรู้ด้านทักษะอาชีพ ต่อยอดให้สามารถพึ่งพาตนเองได้ตามหลักปรัชญาของเศรษฐกิจพอเพียง สามารถสร้างงาน สร้างรายได้ สร้างอาชีพ มีความพร้อมที่จะกลับคืนสู่สังคมได้อย่างปกติสุข
“จังหวัดพังงา จึงได้เปิดปฏิบัติการ (Kick off) ภายใต้ชื่อปฏิบัติการ “คชสารพังงาเพื่อแผ่นดิน” จัดระเบียบสังคม กวาดล้างผู้เกี่ยวข้องกับยาเสพติด ยกระดับการจัดระเบียบสังคมและปราบปรามผู้มีอิทธิพลของจังหวัดพังงา ตามนโยบายของนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย และนายสุทธิพงษ์ จุลเจริญ ปลัดกระทรวงมหาดไทย ที่ได้เน้นย้ําให้ทุกจังหวัดทั่วประเทศ มุ่งมั่นในการกวาดล้างสิ่งผิดกฎหมายที่ก่อให้เกิดความไม่สงบในบ้านเมือง ตามพันธกิจของกระทรวงมหาดไทย ในการ “บําบัดทุกข์ บํารุงสุข” ให้กับพี่น้องประชาชน" นายสุพจน์ฯ กล่าวในช่วงต้น
นายสุพจน์ รอดเรือง ณ หนองคาย ผู้ว่าราชการจังหวัดพังงา กล่าวต่ออีกว่า ปฏิบัติการ “คชสารพังงาเพื่อแผ่นดิน” ได้เปิดปฏิบัติการตั้งแต่วันที่ 1 พ.ย. 66 ที่ผ่านมา พร้อมทั้งจัดชุดเฉพาะกิจป้องกันและปราบปรามยาเสพติด ลงพื้นที่ป้องกันปราบปรามยาเสพติดในพื้นที่ของบุคคลเป้าหมาย โดยได้เข้าทําการจับกุมตัวนายธนกฤต (สงวนนามสกุล) อายุ 49 ปี ขณะกําลังขับรถยนต์กระบะออกจากที่พัก โดยเจ้าหน้าที่ได้แสดงตนพร้อมเข้าขอตรวจค้น พบยาเสพติดให้โทษประเภท 1 (ยาบ้า) จํานวน 3 ถุง และขวดเล็ก 1 ขวด ซุกซ่อนอยู่ในกระเป๋าสะพายข้าง รวมยาเสพติดให้โทษประเภท 1 (ยาบ้า) จํานวน 443 เม็ด และได้เข้าตรวจค้นห้องพักของนายธนกฤตเพิ่มเติม พบอุปกรณ์การเสพ รายชื่อลูกค้า และถุงแบ่งจําหน่าย จากนั้นได้ขยายผลการค้นหาต่อไป ณ บริเวณสวนปาล์มน้ํามัน หลังสถานีตํารวจภูธรทุ่งคาโงก ซึ่งเป็นสถานที่ทํางานของนายธนกฤต โดยตรวจค้นกระท่อมภายในสวนปาล์มน้ํามันดังกล่าว พบยาเสพติดให้โทษประเภท 1 (ยาบ้า) อีกจํานวน 6 ถุง ซุกซ่อนอยู่ในกล่องไฟฟ้า จํานวน 948 เม็ด รวมยาบ้าที่ตรวจพบทั้ง 2 จุด 1,391 เม็ด พร้อมทั้งผลตรวจปัสสาวะพบว่า มีสารเสพติดเมทแอมเฟตามีน (ยาบ้า) ในปัสสาวะของนายธนกฤตด้วย
“เจ้าหน้าที่ชุดจับกุม จึงแจ้งสิทธิและข้อกล่าวหาแก่นายธนกฤตว่า 1. จําหน่ายยาเสพติดให้โทษประเภท 1 (ยาบ้า) โดยการมีไว้เพื่อจําหน่าย โดยกระทําเพื่อการค้า 2. กระทําความผิดฐานเสพยาเสพติดให้โทษประเภท 1 (ยาบ้า) โดยไม่ได้รับอนุญาต และ 3. กระทําความผิดฐานเป็นผู้ขับขี่รถเสพยาเสพติดให้โทษประเภท 1 (ยาบ้า) โดยไม่ได้รับอนุญาต พร้อมทั้งได้จัดทําบันทึกการจับกุม พร้อมนําตัวส่งพนักงานสอบสวน สถานีตํารวจภูธรเมืองพังงา เพื่อดําเนินคดีตามกฎหมายต่อไป และได้รายงานการควบคุมตัวผู้ต้องหาให้นายอําเภอเมืองพังงาและพนักงานอัยการจังหวัดพังงาทราบตามพระราชบัญญัติการป้องกันและปราบปรามการทรมานและการกระทําให้บุคคลสูญหาย พ.ศ. 2565” นายสุพจน์ฯ กล่าว
นายสุพจน์ รอดเรือง ณ หนองคาย ผู้ว่าราชการจังหวัดพังงา กล่าวเพิ่มเติมว่า การดําเนินการตามแผนปฏิบัติการป้องปรามการระบาดของยาเสพติดในครั้งนี้ ถือเป็นการป้องกันและสกัดกั้นการแพร่ระบาดของยาเสพติดในพื้นที่ชุมชนอย่างเข้มข้น เป็นการตัดต้นตอการระบาดของยาเสพติด สร้างภูมิคุ้มกันให้กับชุมชน ให้พี่น้องประชาชนสามารถดํารงชีวิตประจําวันได้อย่างเป็นปกติสุข ไม่ต้องระวาดระแวงภัยอันตรายจากยาเสพติด ผู้มีอิทธิพล ผู้ลักลอบครอบครองอาวุธปืน การลักลอบให้บริการสถานบริการ สถานประกอบการที่มีลักษณะคล้ายกับสถานบริการ การพนัน การค้ามนุษย์ อาชญากรรม ปัญหาการกระทําผิดทางเพศ ปัญหาสังคม และปัญหาอื่น ๆ อีกมากมาย
“จังหวัดพังงา มุ่งมั่นในการกวาดล้างสิ่งผิดกฎหมายที่ก่อให้เกิดความไม่สงบในบ้านเมืองทุกประเภท จึงขอเชิญชวนพี่น้องประชาชนทุกท่านช่วยกันระแวดระวังบ้านเมืองของเรา ช่วยกันเป็นหูเป็นตา ให้เจ้าหน้าที่ฝ่ายความมั่นคงด้วย หากพบเห็นเบาะแสการกระทําผิด เช่น ลักลอบจําหน่ายสินค้าผิดกฎหมาย หรือการกระทําความผิดทุกรูปแบบ สามารถแจ้งข้อมูลได้ที่นายอําเภอ ปลัดอําเภอ เจ้าหน้าที่ฝ่ายความมั่นคง กํานัน ผู้ใหญ่บ้าน หรือที่ศูนย์ดํารงธรรมจังหวัด ศูนย์ดํารงธรรมอําเภอ สายด่วน 1567 โทรฟรีตลอด 24 ชั่วโมง” นายสุพจน์ฯ กล่าวทิ้งท้าย